**Frederik Andersen** (s. 2. lokakuuta 1989 Herning, Tanska) on tanskalainen jääkiekkomaalivahti, joka pelaa NHL-joukkue Carolina Hurricanesissa. Anaheim Ducks varasi hänet kolmannella kierroksella 87. pelaajana kesällä 2012. Isokokoinen Andersen torjuu modernilla tyylillä. Hän on jopa 112 kg painava ja oli kaudella 2011–2012 Elitserienin painavin pelaaja.

Ura
---

### Seuraura

Andersen on Herning Blue Foxin kasvatti ja toimi kausina 2005–2006 ja 2006–2007 Herningin kakkosjoukkueen luukkuvahtina. Kausina 2007–2008 ja 2008–2009 hän oli Herning Blue Foxin luukkuvahti Tanskan pääsarjassa, AL-Bank Ligaenissa. Keväällä 2008 Andersen voitti Tanskan-mestaruuden. Kaudella 2008–2009 hän nousi Herningin ykkösmaalivahdiksi ja pelasi 22 ottelua. 

Kaudeksi 2009–2010 Andersen siirtyi Frederikshavn White Hawksiin. Kausi oli hänelle menestys. Andersenilla oli liigan paras torjuntaprosentti (93,2) ja hänet valittiin arvokkaimmaksi pelaajaksi. Andersen onnistui tekemään maalin kevään 2010 pudotuspeleissä puolivälierissä Rødovre Mighty Bullsia vastaan. Carolina Hurricanes varasi hänet seitsemännellä kierroksella 187. pelaajana kesällä 2010. Andersenista tuli kaikkien aikojen ensimmäinen NHL:ään varattu tanskalaismaalivahti. Kaudella 2010–2011 hän torjui Frederikshavnille hopeaa ja valittiin koko Tanskan liigan vuoden pelaajaksi ja tähdistökentälliseen. Andersen palkittiin myös AL-Bank Ligaenin maaliskuun 2011 kuukauden pelaajana.

Huhtikuussa 2011 Andersen teki kaksivuotisen sopimuksen Elitserien-joukkue Frölunda HC:n kanssa. Hän nousi kaudella 2011–2012 joukkueen ykkösmaalivahdiksi ja teki Frölundan seuraennätyksen kahdeksalla nollapelillään, joilla Andersen nousi kaudella 2003–2004 seitsemän nollapeliä torjuneen Henrik Lundqvistin ohi joukkueen kaikkien aikojen eniten yhdessä kaudessa nollapelejä torjuneeksi maalivahdiksi. Hänellä oli myös Elitserienin paras torjuntaprosentti (94,3) ja päästettyjen maalien keskiarvo (1.62). Andersen oli kauden päätteeksi kaikkien aikojen ensimmäisenä ulkomaalaispelaajana ehdolla Elitserienin vuoden tulokkaan tittelin saajaksi, mutta palkinto meni lopulta Brynäs IF:n Johan Larssonille.

Carolina Hurricanes tarjosi Andersenille tulokassopimusta keväällä 2012, mutta hän kuitenkin kieltäytyi siitä ja oli näin ollen varattavissa uudelleen kesällä 2012. Tuolloin Anaheim Ducks varasi Andersenin "yli-ikäisenä" (22 vuotta) kolmannella kierroksella 87. pelaajana. Hän teki jo samana kesänä kaksivuotisen tulokassopimuksen joukkueen kanssa.

Andersen debytoi Anaheimissa lokakuussa 2013 hänen korvattuaan maalissa Jonas Hillerin ensimmäisen erän jälkeen joukkueen oltua 3–1-tappioasemassa. Hän ei päästänyt kahden pelaamansa erän aikana yhtäkään maalia. Anaheim voitti ottelussa lukemin 6–3 Dallas Starsin. Anaheimin kaupattua Viktor Fasthin Edmonton Oilersiin, Andersen nostettiin täysiaikaisesti joukkueen NHL-kokoonpanoon hänen pelattuaan ennen sitä suurimman osan kaudesta AHL:ssä. Samana vuonna Andersen voitti myös pudotuspelidebyyttissään Dallasin 4–3 ensimmäisen kierroksen ensimmäisessä ottelussa. Andersen valittiin kauden jälkeen tulokkaiden tähdistöön.

Kesäkuussa 2016 Andersen siirtyi Anaheimista Torontoon. Tammikuussa 2020 Andersen valittiin ensimmäisen kerran urallaan NHL tähdistöotteluun.

### Maajoukkueura

Andersen kuului Tanskan maajoukkueen maalivahtiosastoon vuoden 2009 MM-kilpailuissa, mutta jäi ilman vastuuta. Hän oli luukkuvahtina neljässä ottelussa. Andersen oli Tanskan kakkosmaalivahti vuoden 2010 MM-kilpailuissa. Hän pääsi pelaamaan kaksi ottelua. Andersen torjui turnauksen avausottelussa 1–4-voiton Suomesta. Hän torjui ottelussa 36 kertaa. Tanska voitti Suomen ensimmäistä kertaa historiassa. Andersen kantoi Tanskan torjuntavastuun myös jatkolohko-ottelussa Venäjää vastaan, joka päättyi 1–6-tappioon. Vuosien 2011 ja 2012 turnauksissa hän toimi Tanskan ykkösmaalivahtina.

Andersen edusti Tanskaa myös alle 20-vuotiaiden MM-kilpailuissa vuosina 2007, 2008 ja 2009, joista vuoden 2008 turnauksessa joukkue pelasi pääsarjassa. Andersen toimi kuitenkin koko vuoden 2007 I-divisioonan turnauksen ajan Tanskan kakkosmaalivahtina Sebastian Dahmille. Hän voitti A-lohkon kultaa ja vuonna 2009 Andersen torjui Tanskalle I-divisioonan B-lohkon hopeaa. Hän torjui myös alle 18-vuotiaiden I-divisioonan MM-kilpailuissa vuosina 2006 ja 2007, joista ensimmäinen turnaus päättyi B-lohkon hopeaan ja toinen B-lohkon kultaan sekä sarjanousuun pääsarjaan.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | MIN | PM | NP | PMK | TP% | O | V | H | MIN | PM | NP | PMK | TP% |
| 2012–13 | Norfolk Admirals | AHL | 47 | 24 | 19 | 2685 | 98 | 4 | 2.19 | 92,9 | – | – | – | – | – | – | – | – |
| 2013–14 | Anaheim Ducks | NHL | 28 | 20 | 5 | 1569 | 60 | 0 | 2.29 | 92,3 | 7 | 3 | 2 | 368 | 19 | 0 | 3.10 | 89,9 |
|  | Norfolk Admirals | AHL | 4 | 3 | 1 | 245 | 8 | 1 | 1.96 | 93,9 | – | – | – | – | – | – | – | – |
| 2014–15 | Anaheim Ducks | NHL | 54 | 35 | 12 | 3106 | 123 | 3 | 2.38 | 91,4 | 16 | 11 | 5 | 1050 | 41 | 1 | 2.34 | 90,9 |
| 2015–16 | Anaheim Ducks | NHL | 43 | 22 | 9 | 2298 | 88 | 3 | 2.30 | 91,9 | 5 | 3 | 2 | 298 | 7 | 1 | 1.41 | 94,7 |
| 2016–17 | Toronto Maple Leafs | NHL | 66 | 33 | 16 | 3800 | 169 | 4 | 2.67 | 91,8 | 6 | 2 | 4 | 403 | 18 | 0 | 2.68 | 91,5 |
| 2017–18 | Toronto Maple Leafs | NHL | 66 | 38 | 21 | 3889 | 182 | 5 | 2.81 | 91,8 | 7 | 3 | 3 | 368 | 23 | 0 | 3.76 | 89,6 |
| 2018–19 | Toronto Maple Leafs | NHL | 60 | 36 | 16 | 3510 | 162 | 1 | 2.77 | 91,7 | 7 | 3 | 4 | 414 | 19 | 0 | 2.75 | 92,2 |
| 2019–20 | Toronto Maple Leafs | NHL | 52 | 29 | 13 | 3007 | 143 | 3 | 2.85 | 90,9 | 5 | 2 | 3 | 327 | 10 | 1 | 1.84 | 93,6 |
| 2020–21 | Toronto Maple Leafs | NHL | 24 | 13 | 8 | 1420 | 70 | 0 | 2.96 | 89,5 | – | – | – | – | – | – | – | – |
|  | Toronto Marlies | AHL | 2 | 0 | 0 | 95 | 6 | 0 | 3.77 | 88,5 | – | – | – | – | – | – | – | – |
| 2021–22 | Carolina Hurricanes | NHL | 52 | 35 | 14 | 3071 | 111 | 4 | 2.17 | 92,2 | – | – | – | – | – | – | – | – |
| 2022–23 | Carolina Hurricanes | NHL | 34 | 21 | 11 | 1985 | 82 | 1 | 2.48 | 90,3 | 9 | 5 | 3 | 591 | 18 | 0 | 1.83 | 92,7 |
| 11 kautta | Yhteensä | NHL | 479 | 282 | 125 | 27 654 | 1190 | 24 | 2.58 | 91,5 | 62 | 32 | 26 | 3816 | 155 | 3 | 2.44 | 91,7 |

Muuta
-----

Andersen on toisen polven maajoukkuemaalivahti, sillä hänen isänsä Ernst Andersen torjui B-sarjan MM-kilpailuissa vuosina 1995 ja 1997. Sittemmin kaksinkertainen Tanskan mestari on toiminut maalivahtivalmentajana Tanskan ikäkausimaajoukkueissa. Frederik Andersenin pikkuveli Sebastian pelaa hyökkääjänä Herningin kakkosjoukkueessa. Veljesten täti on naimisissa ruotsalaisen entisen NHL- ja maajoukkuepelaaja Peter Nordströmin kanssa.

Lähteet
-------

* Frederik Andersen The Internet Hockey Databasessa (englanniksi)
* Frederik Andersen Eurohockey-sivustolla (englanniksi)
* Frederik Andersen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  EliteProspects
2. ↑  Pettersson, Robert: Frölundas tredje målvakt på plats  14.4.2011. Hockeysverige.se. Viitattu 12.5.2011. (ruotsiksi)
3. ↑  Fridholm, Sara: Andersen slog Henrik Lundqvists rekord  22.2.2012. Aftonbladet. Viitattu 10.6.2012. (ruotsiksi)
4. ↑  Josefsson, Tobias: Årets Rookie: Frederik Andersen kandidat fyra  12.3.2012. Hockeyligan. Viitattu 10.6.2012. (ruotsiksi)
5. ↑  Bodin, Uffe: Andersen nobbade Carolina  1.6.2012. Hockeysverige.se. Viitattu 10.6.2012. (ruotsiksi)
6. ↑  Ducks Sign Andersen to Two-Year Entry-Level Contract  11.7.2012. Anaheim Ducks. Viitattu 14.7.2012. (englanniksi)
7. ↑  Lind, Kajsa: Andersen till Anaheim *GP.se*.  13.7.2012. Göteborgs-Posten. Viitattu 14.7.2012. (ruotsiksi)
8. ↑  Dallas Stars at Anaheim Ducks – 10/20/2013 National Hockey League. Viitattu 29.1.2015. (englanniksi)
9. ↑  **Määritä nimeke!** *scores.espn.go.com*. Viitattu 29.1.2015. (englanniksi)
10. ↑
11. ↑  Ensimmäistä kertaa historiassa – Tanska pesi hampaattomat Leijonat  8.5.2010. Iltalehti.fi. Viitattu 15.7.2010.


|  |  |  |
| --- | --- | --- |
| Edeltäjä:**Corey Crawford & Carey Price** | **William M. Jennings Trophyn voittaja**2016(yhdessä John Gibsonin kanssa) | Seuraaja:**Braden Holtby** |